4 wenke om jou lob vars te hou | SARIE
Dís die een haarsnit wat by almal pas. Die lang bob (of lob) is al vir 'n ruk lank dié haarstyl onder internasionale en plaaslike bekendes. Khloé Kardashian, Victoria Beckham, Adele, Jennifer Lawrence en Leandie du Randt – om net 'n paar te noem – het al almal met die styl gespog. Ons kan sien waarom: dit pas byna enige gesigvorm én ouderdom! Boonop is dit 'n veelsydige styl wat maklik stileer en dit het hope volume. Laat sny jou langer bob elke ses tot agt weke om die snit mooi te onderhou.
Om te keer dat jy uit idees hardloop oor wat om met jou lob-styl te doen, het die SARIE-skoonheidspan inspirasie op die rooi tapyt gaan soek.
1. Eksperimenteer met krulle
Golf jou hare rofweg met 'n stileeryster of krultang. Krap dan jou hare liggies met jou vingers deurmekaar en spuit 'n haarsproei aan wat volume en tekstuur aan jou hare gee.
2. Stryk dit glad
Middelpaadjies lyk veral sjiek saam met gladgestrykte hare. Steek jou hare agter jou ore in om die styl 'n moderne kinkel te gee.
3. Probeer 'n halwe opstyl
Vir 'n gemaklike vakansie-voorkoms kan jy net die boonste helfte van jou hare in 'n deurmekaar knoop-bolla vasmaak en die res van jou hare los en golwend laat. Trek ook liggies 'n paar stringe hare rondom jou gesig uit.
Vir 'n meer formele voorkoms, maak jou hare in 'n lae poniestert of bolla vas. Hou die hare in plek met 'n paar spuitjies haarsproei.